Любен Беров

Любен Борисов Беров е български политик и икономист, работил в областта на стопанската история. В периода от 1992 до 1994 г. е министър-председател на 83-тото правителство на България.

Биография

Образование 
Любен Беров е роден на 6 октомври 1925 г. в София. Завършва Първа софийска мъжка гимназия, а през 1949 г. – икономика в Стопанския факултет на Софийския университет „Климент Охридски“.

Преподавателска и научна дейност 
Преподава стопанска история във Висшия икономически институт „Карл Маркс“ от 1950 до 1985 г., където постъпва като асистент, по-късно става доцент (1962), професор (1971) и защитава дисертация за научна степен доктор на икономическите науки (1976), посветена на революцията на цените на Балканите през XVI–XVII век. Той е ръководител на катедра „Стопанска история“, заместник-декан и декан.

След това работи в Института по балканистика на Българската академия на науките. Избран е за „старши член“ на колегията на колежа „Сейнт Антъни“ при Оксфордския университет. От 1973 г. е председател на българската секция при Международната асоциация по стопанска история. През 1997 г. е избран за член-кореспондент на БАН.

Носител е на орден „Кирил и Методий“, I степен (1980).

Политическа и стопанска дейност 
През 1990 г. Любен Беров става съветник на президента Желю Желев, а на 30 декември 1992 г. оглавява експертно правителство, подкрепено от Движението за права и свободи и Българската социалистическа партия.

От 1995 до 1997 г. е член, а от 1997 г. е председател на Съвета на директорите на „Селскостопанска кредитна централа“ АД. От 1996 е председател на Пленарния съвет на Българо-руската инвестиционна банка (днес СИБАНК). От 1998 г. е председател на Съвета на директорите на „Агропродукт Б“ АД, София.

Семейство 
Любен Беров е женен за Таня Берова. Има син и дъщеря.

Библиография 
Беров има публикувани над 200 книги, учебници и статии в областта на икономическата история на България и балканските страни.
 „Монополистическият капитализъм в България“ (1958; в съавторство)
 „Печалбата на капитала в България до 1944 г.“ (1961)
 „Курс по стопанска история на България“ (1964; в съавторство)
 „Положение на работническата класа в България при капитализма“ (1968)
 „Икономически проблеми на социалистическата и капиталистическата система след Втората световна война“ (1969; в съавторство)
 „Икономическото развитие на България през вековете“ (1974)
 „Движение на цените на Балканите през XVI-XIX в.“ (1976)
 „Икономически проблеми на развиващите се страни“ (1977)
 „България“ (1984)
 „История на кооперативното движение в България“ (1986; в съавторство)
 „Протекционализъм и конкуренция на Балканите през XIX век“ (1989)
 „Развитието на индустрията в България 1884 – 1947 г.“ (1989)
 „Стопанска история“ (1994)
 „История на света“ (1996)

Бележки

Външни препратки 
 От и за Любен Беров в Своден каталог НАБИС – национален каталог на академичните библиотеки в България
 Христо Христов, Сензационно разкритие: Андрей Луканов и Любен Беров са били агенти на комунистическите служби, desebg.com, 29 октомври 2013
 Любен Беров – Приказката България

Български политици след 1989
Министър-председатели на България
Министри на външните работи на България
Член-кореспонденти на БАН
Български стопански историци
Български икономисти
Преподаватели в УНСС
Възпитаници на Софийския университет
Носители на орден „Св. св. Кирил и Методий“
Родени в София
Починали в София